
Láthatatlan sebek: Bántalmazás, trauma és gyógyulás börtönbeli novellák tükrében

A dolgozat célja a börtönben élő fogvatartottak erőszakos viselkedésének kialakulását és fennmaradását befolyásoló biológiai, pszichológiai és szociális dimenziók feltárása, valamint a reintegráció biopszichoszociális alapú támogatási lehetőségeinek vizsgálata a kreatív írás és a megoldásfókuszú interjúk által. Kutatásom központi kérdései közé tartozik, hogy a börtönkörnyezet milyen hatást gyakorol az elítéltek mentális, érzelmi és társadalmi egészségére. A dolgozat vizsgálja, hogy a traumafeldolgozásban a kreatív írás és a művészetterápia milyen szerepet tölt be és hogy milyen tényezők játszanak kulcsszerepet az agresszió megjelenésében és annak kezelésében. Az elemzés alapját a "Hogyan tovább? A bántalmazás (h)arcai" történetíró pályázat fogvatartottak által készített alkotások és a szerzőkkel készített interjúk adja, amelyeket Jürgen Link izotópiaelemző módszertanával vizsgáltam. A dolgozat egyik legfontosabb eredménye, hogy az elemzett történetek és interjúk alapján egyértelműen kimutatható az erőszak és a trauma közötti szoros kapcsolat. A fogvatartottak életében gyakoriak az olyan múltbéli tapasztalatok, mint a gyermekkorban átélt bántalmazás, a családon belüli erőszak, a függőségek, amelyek jelentős hatással vannak jelenlegi mentális és érzelmi állapotukra. Fontos eredmény, hogy a sokszor szimbolikus történetek megírása a szerzőkkel felvett narratív interjúk elemzése alapján segítheti a traumák feldolgozását, az érzelmek kontrollját és az agresszió kezelését a börtönön belül, valamint a társadalmi visszailleszkedés sikeréhez is jelentősen hozzájárulnak a környezeti empátia és a mentalizáció erősítésével. Az eredmények alapján következtethető továbbá, hogy az írás segíti az önreflexiót, ami által a fogvatartottak lehetőséget kapnak a múltjuk és a jövőjük újraértékelésében. Az interjúk során alkalmazott megoldásközpontú megközelítések szintén rámutattak arra, hogy a fogvatartottak saját erőforrásaik felismerésével képesek lehetnek pozitív változások elindítására és a reintegráció előkészítésére. A dolgozat rávilágít a kreatív írás és a művészetterápia szerepére a fogvatartottak traumafeldolgozásában, mentális egészségük javításában és a társadalomba való visszailleszkedésük elősegítésében. A dolgozat új szemléleti keretet kínál a fogvatartottak pszichés és érzelmi állapotának komplex megértésére, és hozzájárulhat az erőszak megelőzését célzó stratégiák kialakításához a büntetés-végrehajtási intézményekben.



